32004D0344
L 111/41
JURNALUL OFÍCIAL AL UNIUNII EUROPENE
DECIZIA COMISIEI
din 23 martie 2004
de stabilire a repartizării pe state membre a rezervei de performanță pe baza ajutorului din Fondurile structurale comunitare, care intră sub incidența obiectivelor nr. 1, 2 și 3, precum și a Instrumentului financiar de orientare piscicolă în afara obiectivului nr. 1
[notificată cu numărul C(2004) 883]
(2004/344/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1260/1999 al Consiliului din 21 iunie 1999 de stabilire a dispozițiilor generale privind Fondurile structurale (1), în special articolul 44,
întrucât:
(1)
Regulamentul (CE) nr. 1260/1999 dispune la articolul 7 alineatul (5) că 4 % din creditele de angajament prevăzute în fiecare repartizare națională indicativă fac obiectul unei alocări în conformitate cu articolul 44 din regulamentul menționat. La 1 iulie 1999, Comisia a fixat repartizările indicative pe state membre ale creditelor de angajament, respectiv în temeiul obiectivelor nr. 1 și 2, prin deciziile 1999/501/CE (2) și 1999/504/CE (3) ale Comisiei, în temeiul obiectivului nr. 3 prin Decizia 1999/505/CE a Comisiei (4) și în temeiul Instrumentului financiar de orientare piscicolă în afara regiunilor obiectivului nr. 1 prin Decizia 1999/500/CE a Comisiei (5).
(2)
Până la 31 decembrie 2003, prin intermediul indicatorilor de monitorizare menționați la articolul 44 alineatul (1) din Regulamentul (CE) nr. 1260/1999, statele membre au evaluat, pentru fiecare obiectiv, în strânsă colaborare cu Comisia, performanțele fiecăruia dintre documentele lor de programare. Pe baza acestor evaluări, acestea și-au elaborat propunerile de alocare a rezervei de performanță și le-au transmis Comisiei.
(3)
Prin urmare, rezerva de performanță ar trebui alocată programelor operaționale, documentelor unice de programare sau axelor prioritare ale acestora care sunt considerate performante.
(4)
Prezenta decizie urmează să fie completată de o decizie a Comisiei pentru fiecare program sau document unic de programare, în conformitate cu articolele 14 și 15 din Regulamentul (CE) nr. 1260/1999 și în sensul alocării anuale în conformitate cu profilul de la Berlin,
ADOPTĂ PREZENTA DECIZIE:
Articolul 1
Alocarea pe state membre a rezervei de performanță în temeiul obiectivului nr. 1 se stabilește după cum se indică la anexa 1.
Articolul 2
Alocarea pe state membre a rezervei de performanță în temeiul obiectivului nr. 2 se stabilește după cum se indică la anexa 2.
Articolul 3
Alocarea pe state membre a rezervei de performanță în temeiul obiectivului nr. 3 se stabilește după cum se indică la anexa 3.
Articolul 4
Alocarea pe state membre a rezervei de performanță în temeiul Instrumentului financiar de orientare piscicolă în afara obiectivului nr. 1 se stabilește după cum se indică la anexa 4.
Articolul 5
Prezenta decizie se adresează statelor membre.
Adoptată la Bruxelles, 23 martie 2004.